text: 18-årig udsat for groft overfald i fængslet
  14 februar 2015 kl. 09.22
  En 18-årig indsat blev fredag overfaldet af en medfange i Statsfængslet Østjylland ved Horsens. Han gik til angreb med et barberblad og et rør fra en støvsuger.
  Fredag omkring klokken 15.36 blev en 18-årig indsat på Statsfængslet Østjylland ved Horsens overfaldet af en 37-årig medfange.
  I første omgang lød anmeldelsen fra fængslet på et selvmordsforsøg, men et par timer senere blev denne rettet til en anmeldelse om overfald.
  - Den 37-årige forsøgte at skære den 18-årige i halsen med et barberblad, og han overfaldt ham med et støvsugerrør. Den 18-årige var aldrig i livsfare og er udskrevet igen, fortæller vagtchef Kristian Juliussen til TV SYD.
  Overfaldsmanden afsoner i øjeblikket en dom for grov vold. Han fremstilles i grundlovsforhør lørdag klokken 13.00, hvor sigtelsen igen lyder på grov vold.
  Motivet for overfaldet er endnu ukendt.
  